ສຸກສັນ ວັນຄຣິສມັສ ຈາກ ຊາວອາເມຣິກັນ ເຊື້ອສາຍລາວ 
ເນື່ອງໃນໂອກາດ ສະຫລອງບຸນຄຣິສມັສ ປີ 2015 ນີ້ ທາງວີໂອເອ ພາກພາສາລາວ ຈຶ່ງຖືໂອກາດສຳພາດ ຊາວອາເມຣິກັນ ເຊື້ອສາຍລາວ ກ່ຽວກັບການສະຫຼອງ ບຸນດັ່ງກ່າວ.
ທ່ານຜູ້ຟັງທີ່ເຄົາລົບ ມື້ນີ້ແມ່ນຄໍ່າຄືນກ່ອນວັນບຸນຄຣິສມັສ ຫລື ວັນເກີດ ຂອງ ພະເຢຊູເຈົ້າ ວັນທີ 25 ທັນວາ ໃນຂະນະນີ້ ບັນ ດາຊາວຄຣິສຕຽນ ຢູ່ທົ່ວທຸກມຸມໂລກ ກຳລັງພາກັນ ສະຫລອງ ບຸນຢ່າງຄຶກຄື້ນ ເພາະສະນັ້ນ ເຮົາຈະນຳເອົາການສຳພາດກັບ ຍານາງ ຄຳຜີວ ແສງທອງຄຳ ສະມາຊິກປະຊາຄົມ ລາວ-ອາເມ ຣິກັນ ຜູ້ນັບຖືສາສະໜາຄາໂທລິກ ມາເລົ່າເຖິງຮີດຄອງປະເພນີ ຂອງການສະຫລອງບຸນ ຄຣິສມັສ ຊຶ່ງ ກິ່ງສະຫວັນ ຈະນຳມາສະເໜີທ່ານໃນອັນດັບຕໍ່ໄປ ສະບາຍດີ ທ່ານຜູ້ຟັງທີ່ເຄົາລົບ ແລະ Merry Christmas ທີ່ທ່ານໄດ້ຟັງຜ່ານໄປນັ້ນ ແມ່ນຕອນນຶ່ງຂອງເພງທີ່ມີຊື່ວ່າ Silent Night ມີຄວາມໂດ່ງດັງ ແລະເປັນທີ່ນິຍົມຟັງ ກັນໃນເທດສະການສະຫລອງບຸນຄຣິສມັສ ມື້ນີ້ແມ່ນຄ່ຳຄືນກ່ອນ ວັນຄຣິສມັສ ເພາະສະນັ້ນ ລາຍການຊີວິດຊາວລາວ ຂອງ ວີໂອເອ ຈຶ່ງຢາກນຳເອົາຮີດຄອງປະເພນີ ຄວາມເປັນມາ ຂອງການສະຫລອງວັນຄົບຮອບວັນເກີດ ຂອງ ພະເຢຊູເຈົ້າ ຫລື Jesus ໃນວັນທີ 25 ທັນວາ ມາກ່າວເຖິງ ບັ້ນຕອນອັນສຳຄັນ ສາ ສະໜາຄຣິສ ມີອາຍຸມາໄດ້ 2015 ປີແລ້ວ ເປັນສາສະໜາອັນດັບໜຶ່ງ ມີຄົນນັບຖືຫລາຍທີ່ ສຸດຢູ່ໃນໂລກເຖິງ 2 ພັນ 1 ຮ້ອຍ 80 ລ້ານຄົນ ຫຼືເກືອບໜຶ່ງສ່ວນສາມ ຂອງປະກອນໂລກ 6 ພັນ 9 ຮ້ອຍລ້ານຄົນ ໃນເທດສະການສະຫລອງບຸນຄຣິສມັສນີ້ ໂດຍສະເພາະຢູ່ໃນສະຫະລັດ ບໍ່ວ່າຈະເປັນຄົນ ທີ່ມີພື້ນຖານມາຈາກໃສ ແລະນັບຖືສາສະໜາໃດກໍຕາມ ເຂົາເຈົ້າຈະຫລີກຫລ່ຽງອິດທິພົນ ແຫ່ງການສະຫລອງບຸນຄຣິສມັສນີ້ໄດ້ຍາກ ເພາະບໍ່ວ່າຈະຢູ່ໃສກໍຕາມບັນຍາກາດຈະເຕັມ ໄປດ້ວຍການຕົກແຕ່ງເອ້ຍ້ອງ ຢູ່ຕາມຮ້ານຄ້າ ຖະໜົນຫົນທາງ ບ້ານເຮືອນ ເຕັມໄປດ້ວຍ ແສງສີ ສຽງເພງແລະຕົ້ນແປກທີ່ຮ້ອງວ່າ ຕົ້ນຄຣິສມັສນັ້ນ ໂດຍຈະຖືກປະດັບປະດາ ຕົກ ແຕ່ງຢ່າງງົດງາມ ຢູ່ໃນລະດູການດັ່ງກ່າວນີ້ ມີການຊື້ຂາຍແລກປ່ຽນຂອງຂວັນກັນຢ່າງໃຫຍ່ ເປັນເວລາທີ່ຜູ້ຄົນຈະພາກັນເດີນທາງໄປຢ້ຽມຢາມຄອບຄົວ ຢູ່ຕາມໂບດຕ່າງໆ ໂດຍສະເພາະຢູ່ທີ່ ນະຄອນວາຕິກັນ ພະສັນຕະປາປາ ຈະນຳພາການສູດມົນພາວັນນາ ໃນຕອນທ່ຽງຄືນ ກ່ອນຕອນເຊົ້າມື້ວັນຄຣິສມັສຈະມາເຖິງ ໃນຂະນະດຽວກັນ ບັນດາຝູງຊົນກໍຈະພາກັນ ໄປເຕົ້າໂຮມກັນກິນລ້ຽງສັງສັນຢ່າງຄຶກຄື້ນ ໃນວັນດັ່ງກ່າວ ໂຮງການລັດຖະບານ ຮ້ານ ຄ້າ ກິດຈະການຕ່າງໆຈະອັດລົງ ແລະໃນມື້ນັ້ນບັນຍາກາດຂອງສະຖານທີ່ດັ່ງກ່າວຈະ ງຽບ ສະງັດ ເພື່ອໃຫ້ເຮົາໄດ້ຮຽນຮູ້ນຳກັນ ຍານາງຕຳຜິວ ແສງທອງຄຳຈະມາເລົ່າເຖິງຮີດຄອງປະເພນີກ່ອນວັນຄຣິສມັສ ຊາວຄຣິສຕຽນ ພາກັນສະຫລອງບຸນນີ້ ໂດຍການຊຸມແຊວກັນຢູ່ຈົນ ເດິກດື່ນທ່ຽງຄືນ ໂດຍການໄປສູດມົນພະວັນນາ ຢູ່ທີ່ໂບດ ອັນເປັນເວລາທີ່ ພະເຢຊູເຈົ້າ ປະສູດ ໃນຕອນ12 ໂມງທ່ຽງຄືນ ວັນທີ 25 ທັນວາ ຫລືວັນຄຣິສມັສ ຊຶ່ງຍານາງຄໍາຜິວ ແສງທອງຄຳ ໄດ້ກ່າວຕໍ່ ວີໂອເອ ດັ່ງນີ້ : ຄຣິສມັສ ນອກຈາກເປັນບຸນທາງສາສະໜາອັນຍິງໃຫຍ່ແລ້ວ ມັນຍັງເປັນບຸນທີ່ພວກເດັກ ນ້ອຍພາກັນລໍຖ້າ ໃຫ້ວັນອະພິນິຫານນີ້ມາເຖິງ ເພາະວ່າ ເຂົາເຈົ້າເຊື່ອວ່າຈະໄດ້ຮັບຂອງ ຂວັນຈາກ Santa Clause ທີ່ເປັນພໍ່ເຖົ້າໃຈດີ ຢູ່ໃນນິທານໂບຮານ ລາວນຸ່ງ ເສື້ອຜ້າສີ ແດງ ແຂບຂາວ ທ້ອງປຸ້ງ ໜວດຂາວຍາວ ມີໃບໜ້າຍີ້ມແຍ້ມແຈ່ມໃສ ຂີ່ລໍ້ເລື່ອນຫຼື sleigh ທີ່ແລ່ນຢູ່ເທິງຫິມະ ມີໝູ່ກວາງແກ່ເຫາະເຫີນເດີນອາກາດ ຈາກຂົ້ວໂລກເໜືອນຳເອົາຂອງຂວັນໄປສົ່ງໃຫ້ພວກເດັກນ້ອຍ ນິທານພື້ນເມືອງໂບຮານບອກເລົ່າໄວ້ວ່າ ໃນຕອນທ່ຽງຄືນ ກ່ອນວັນຮຸ່ງເຊົ້າຄຣິສມັສ ໃນຂະນະທີ່ພວກເດັກນ້ອຍພາ ກັນນອນຫລັບສະນິດຢູ່ນັ້ນ Santa Clause ຈະນຳເອົາ ຂອງຂວັນມາປະໄວ້ໃຫ້ ຢູ່ກ້ອງຕົ້ນຄຣິສມັສທີ່ຖືກຕົກແຕ່ງ ໄວ້ຢູ່ໃນເຮືອນເຂົາເຈົ້າ ໃນຕອນທ່ຽງຄືນຂອງວັນນັ້ນທ້ອງ ຟ້າຈະເຕັມໄປດ້ວຍແສງເດືອນ ມີຫິມະຕົກ ປົກຄຸມຢູ່ທຸກ ແຫ່ງ ຂາວເດຍລະດາດຄືດັ່ງຍອງຝ້າຍ ທຸກສິ່ງທຸກຢ່າງງຽບ ສະງັດ ພວກສັດສາວາສິ່ງ ບໍ່ພາກັນອອກມາ ແມ່ນກະທັ້ງ ພວກໜູທັງຫລາຍກໍຈະພາກັນລີ້ຢູ່ໃນຫລືໃນຮູ ຢູ່ໃນເຮືອນບ່ອນເຕົາໄຟ ຖົງເທົ້າສີແດງໄດ້ຖືກຫ້ອຍປະໄວ້ຢ່າງເປັນລະບຽບ ມີຊື່ສະມາ ຊິກຄອບຄົວແຕ່ລະຄົນບ່ອນທີ່ Santa Clause ຈະນຳເອົາຂອງຂວັນມາໃສ່ໄວ້ໃຫ້ ໃນ ຕອນເຊົ້າຂອງວັນຄຣິສມັສ ພວກເດັກນ້ອຍ ພາກັນກັນລຸກແຕ່ເຊົ້າ ດ້ວຍຄວາມຕື່ນເຕັ້ນ ເພື່ອມາເປີດຫໍ່ຂອງຂວັນ Santa Clause ໄດ້ປະໄວ້ໃຫ້ຕົນ ນາງ Skylen ອາຍຸ 8 ປີ ລູກຫລານເຊື້ອສາຍລາວ ເກີດຢູ່ໃນສະຫະລັດ ປັດຈຸບັນຮຽນຢູ່ໂຮງຮຽນປະຖົມຊັ້ນປີທີ 3 ເປັນເດັກຍິງທີ່ໜ້າຮັກ ແລະເວົ້າເກັ່ງ ອະທິບາຍສູ່ວີໂອເອ ຟັງ ດັ່ງນີ້ : ໃນວາລະໂອກາດອັນສັກສິດນີ້ ຂ້າພະເຈົ້າ ແລະຄະນະຜູ້ຈັດທຳ ລາຍການພາກພາສາລາວ ຂອງວິທະຍຸ ວີໂອເອ ຂໍຖືໂອກາດນີ້ ອວຍໄຊໃຫ້ພອນແກ່ ບັນດາທ່ານຜູ້ຟັງ ທີ່ເປັນ ຊາວຄາໂທລິກ ແລະອື່ນໆ ພ້ອມດ້ວຍຄອບຄົວ ແລະເພື່ອນມິດຢູ່ທຸກຫົນແຫ່ງ ຈົ່ງປະສົບແຕ່ຄວາມຜາສຸກຕະຫລອດໄປດ້ວຍເຖີ້ນ ເຊີນຊົມ ພິທີໄຕ້ໄຟ ຕົ້ນຄຣິສມັສ ແຫ່ງຊາດ ໂດຍ ປະທານາທິບໍດີ Barack Obama ທີ່ ນະຄອນຫລວງ ວໍຊິງຕັນ ດີ ຊີ